Eriocnemis

***Eriocnemis*** estas dekunuspecia genro de sudamerikaj kolibroj en la familio Trokiledoj kaj subfamilio Lesbienoj. Kiel ordinara nomo, kun la membroj de la genro *Haplophaedia* ili nomiĝas ankaŭ *ŝukolibroj*. Ili troviĝas en nordokcidenta Sudameriko, escepte la Blufrunta ŝukolibro (*Eriocnemis glaucopoides*), kiu troviĝas pli sude. Ili vivas en malsekaj arbaroj kaj arbustaroj je 1000 ĝis 4800 m super marnivelo en Andoj de Argentino, Bolivio, Peruo, Ekvadoro, Kolombio, kaj Venezuelo. 

La maskloj havas buntan verdan, kuprokoloran aŭ bluan plumaron, kaj la inoj estas ĝenerale iom pli senkoloraj. La plej okulfrapa trajto de ambaŭ seksoj en la genro *Eriocnemis* estas iliaj densaj neĝblankaj krurtufoj, kiuj konsistas el plumtufoj similas al lanaj kalsonetoj. Unu specio, la Nigrafemura ŝukolibro - estas karakterizita per nigraj krurtufoj. Plej multaj havas kontrastan bluan, purpuran aŭ kupro-ruĝan ventron, sed ĉi tio estas verda ĉe la nigrafemura kaj smeraldventra ŝukolibroj. Pliaj komunaj trajtoj de ĉiuj specioj estas la rekta nigra beko kaj la iomete ĝis tre forkoforma vosto. La genronomon kreis la germana natursciencisto Ludwig Reichenbach, kiu nomis ilin *Neĝaj kalsonetoj*.

Kvankam plimulto de la membroj de tiu ĉi genro restas tre oftaj, tri specioj (Izabela ŝukolibro, Nigrabrusta ŝukolibro kaj Multkolora ŝukolibro) estas draste endanĝeritaj kaj unu (la Turkisgorĝa ŝukolibro) estas eble formortinta.

## Taksonomio
La genron *Eriocnemis* enkondukis en 1849 la germana natursciencisto Ludwig Reichenbach. Reichenbach havigis diagnozan desegnon de la beko kaj alian de la kruro, sed ne listis speciojn ene de la genro. La tipa specio estis elektita en 1852 kiam John Gould publikigis kolorplaton kun akompana teksto en kiu li metis sian jam priskribitan specion *Eriopus simplex* en la genron *Eriocnemis*. La nomo de Gould estas juna sinonimo de *Trochilus cuprioventris* Fraser, nome Kuproventra ŝukolibro. La genronomo kombinas la grekajn εριον/*erion* kun signifo "lana" kaj κνημις/*knēmis*, κνημιδος/*knēmidos* kun signifo "boto" aŭ "ŝtrumpeto".

## Specioj
La genro enhavas jenajn 11 speciojn:
* Nigrabrusta ŝukolibro, *Eriocnemis nigrivestis*, (Bourcier & Mulsant, 1852) Ekvadoro. EN
* Izabela ŝukolibro, *Eriocnemis isabellae*, (Cortés-Diago, Ortega, Mazariegos-Hurtado & Weller, 2007) Kolombio. CR
* Violgorĝa ŝukolibro, *Eriocnemis vestita*, (Lesson, 1839) Kolombio, Ekvadoro, Peruo, kaj Venezuelo. LC
** *E. v. paramillo* (Chapman, 1917)
** *E. v. vestita* (Lesson, 1838)
** *E. v. smaragdinipectus* (Gould, 1868)
** *E. v. arcosae* (Schuchmann, Weller, & Heynen, 2001)
* Nigrafemura ŝukolibro, *Eriocnemis derbyi*, (Delattre & Bourcier, 1846) Kolombio kaj Ekvadoro. NT
* Turkisgorĝa ŝukolibro, *Eriocnemis godini*, (Bourcier, 1851) Ekvadoro. CR
* Kuproventra ŝukolibro, *Eriocnemis cupreoventris*, (Fraser, 1840) Kolombio kaj Venezuelo. NT
* Safirsubpuga ŝukolibro, *Eriocnemis luciani*, (Bourcier, 1847) Kolombio, Ekvadoro, Peruo, kaj eble Venezuelo. LC
** *E. l. meridae* (Schuchmann, Weller, & Heynen, 2001)
** *E. l. luciani* (Bourcier, 1847)
** *E. l. baptistae* (Schuchmann, Weller, & Heynen, 2001)
** *E. l. catharina* (Salvin, 1897)
** *E. l. sapphiropygia* (Taczanowski, 1874)
* Orbrusta ŝukolibro, *Eriocnemis mosquera*, (Delattre & Bourcier, 1846) Kolombio kaj Ekvadoro. LC
* Blufrunta ŝukolibro, *Eriocnemis glaucopoides*, (d'Orbigny & Lafresnaye, 1838) Argentino kaj Bolivio. LC
* Multkolora ŝukolibro, *Eriocnemis mirabilis*, (Meyer de Schauensee, 1967) Kolombio. CR
* Smeraldventra ŝukolibro, *Eriocnemis aline*, (Bourcier, 1843) Peruo. LC

Krome, estis polemikaj specioj: *Eriocnemis söderströmi*, *E. isaacsoni* kaj *E. dyselius*, kiuj estis konataj nur per po unu specimeno. Ĉe *E. söderströmi* ĝi povus esti ĉu ino de *E. godini* aŭ hibrido inter *E. luciani* kaj *E. nigrivestris*. *E. dyselius* estis unu melanisma individuo de *E. cupreoventris*. Nuntempe tiuj specioj estas konsiderataj nevalidaj.

## Referencoj 
* del Hoyo, J.; Elliot, A. & Sargatal, J. (editors). (1999). *Handbook of the Birds of the World. Volume 5*: Barn-Owls to Hummingbirds. Lynx Edicions. ISBN 8487334253
* *Birds of the World*, 1999 Edition 
* Heynen, I. (1999). Genus *Eriocnemis*. pp.&nbsp;639–641 in: del Hoyo, J., Elliott, A., & Sargatal, J. eds. (1999). *Handbook of the Birds of the World.* Vol. 5. Barn-owls to Hummingbirds. Lynx Edicions, Barcelona. 
* Systematics and biogeography of the Andean genus Eriocnemis (Aves: Trochilidae) (resumo)

Kategorio:Apodoformaj
Kategorio:Birdoj de Sudameriko